Erittäin salainen (kirja)

**Erittäin salainen: Viisi tuokiokuvaa James Bondin salaisesta elämästä** eli **Erittäin salainen** (engl. *For Your Eyes Only)* on kahdeksas Ian Flemingin kirjoittama James Bond -kirja. Teos on novellikokoelma, johon kuuluu viisi lyhyttä tarinaa. Kirja julkaistiin vuonna 1960. Novellikokoelma julkaistiin suomeksi ensimmäisen kerran vuonna 1995.

## Tarinat

### Saalis näkyvissä (From a View to a Kill)
Salamurhaaja ampuu SHAPE:n moottoripyörällä ajavan nuoren lähetin ja varastaa hänen lähettilaukkunsa, kun hän on menossa Ranskassa kohti St. Germainia asema F:lle. James Bond on samaan aikaan läpikulkumatkalla Pariisissa palatessaan Lontooseen edelliseltä tehtävältään. Koska Bond on jo valmiiksi Pariisissa, M päättää lähettää hänet auttamaan murhan tutkimuksessa. Asema F:n avustaja Mary Ann Russell noutaa Bondin Pariisista selvittämään asiaa. Bond naamioituu SHAPE:n lähetiksi ja ajaa samaa reittiä kuin aiempi lähetti.

### Erittäin salainen (For Your Eyes Only)
Eversti Timothy Havelock asuu vaimonsa kanssa Jamaikalla tilalla, jonka hänen sukunsa on omistanut lähes 300 vuoden ajan. Majuri Gonzales saapuu tapaamaan Havelockeja liikeasioissa, sillä hänen edustamansa taho haluaa ostaa tilan itselleen. Havelockien kieltäydyttyä Gonzalesin miehet ampuvat heidät. Gonzales olettaa, että tilan perivä tytär Judy Havelock on vanhempiaan myötämielisempi tilan myyntiin. Havelockit henkilökohtaisesti tunteva M saa selville, että heidät tapattanut tilan ostaja on entinen Gestapon agentti von Hammerstein, joka Kuubasta käsin on hankkinut itselleen maaomaisuutta ympäri Karibiaa. M lähettää James Bondin selvittämään Havelockien tapausta.

### Lohdun kvantumi (Quantum of Solace)
James Bond on päivälliskutsuilla Bahamalla Nassaussa. Bond ei kuitenkaan viihdy kaupungissa, sillä rikkaat puhuvat siellä ainoastaan rahoistaan, sairauksistaan ja palvelusväkensä huolista. Hän kertoo kutsuilla ajatelleensa aina, että mahdollisesti avioituessaan hän haluaisi vaimokseen lentoemännän. Kuvernööri kertoo tämän jälkeen Bondille tarinan ulkomailla virkamiehenä toimineesta tutustaan Philip Mastersista, joka avioitui lentoemäntänä toimineen Rhoda Llewellynin kanssa. Avioliitosta huolimatta Llewellyn aloittaa kuitenkin julkisen suhteen bermudalaisen Tattersallin perheen vanhimman pojan kanssa.

### Riisikaapelia (Risico)
M lähettää James Bondin Italiaan Roomaan tutkimaan huumeiden salakuljetusoperaatiota, sillä Isoon-Britanniaan on viime aikoina salakuljetettu runsaasti huumausaineita. Bond ottaa Roomassa ensimmäisenä yhteyttä CIA:n paikalliselle osastolle ilmiantajana toimineeseen Kristatokseen. Hänen mukaansa salakuljetuksen takana toimii mies nimeltä Enrico Colombo. Bond lähtee etsimään lisää tietoja Colombosta.

### Hildebrandin harvinaisuus (The Hildebrand Rarity)
Ison-Britannian laivastotukikohdalla on ollut ongelmia Malediiveilla, sillä Ceylonista oli saapunut alueelle kommunistivakoojia. James Bond on Seychelleillä suorittamassa tähän liittyvää tehtävää, kun hänen ystävänsä Fidele Barbey lupaa opastaa töykeän amerikkalaisen miljonääri Milton Krestin purren Chagrinille asti. Barbey haluaa Bondin mukaan matkalle. Bond lähtee Chagriniin, jossa Krest haluaa löytää Hildebrandin harvinaisuudeksi kutsutun kalan.

## Muuta
Vuoden 1981 James Bond elokuva Erittäin salainen on saanut vaikutteita novelleista Erittäin salainen ja Riisikaapelia. Lisäksi vuoden 1985 elokuvan 007 ja kuoleman katse englanninkielinen nimi sekä ranskalainen ympäristö on inspiroitunut novellista Saalis näkyvissä ja vuoden 2008 elokuvaan Quantum of Solace on nimi on otettu novellista Lohdun kvantumi.

## Lähteet